
REPUBLIKA E SHQIPËRISË
KUVENDI
Këshilli për Legjislacionin

PROCESVERBAL
Tiranë, më 28.10.2025, ora 13:00
Drejton mbledhjen:
Aulona Bylykbashi – kryetare e Këshillit për Legjislacionin

Rendi i ditës:
1. Miratimi i procesverbalit të mbledhjes së datës 15.10.2025.
2. Miratimi i raportit për seancën plenare. 
Marrin pjesë:
Aulona Bylykbashi, Fatmir Xhafaj, Damian Gjiknuri, Olsi Komici, Erion Malaj, Ivi Kaso, Arian Ndoja, Gjin Gjoni, Greta Bardeli dhe Blendi Himçi.
Marrin pjesë nga shërbimet e Kuvendit:
Mimoza Arbi – drejtore e Shërbimit Juridik


HAPET MBLEDHJA

Aulona Bylykbashi – Mirëdita, të nderuar kolegë!
Duke qenë se kuorumi është i pranishëm, hapim mbledhjen e Këshillit të Legjislacionit me këtë rend dite: miratimi i procesverbalit të datës 15.10.2025 dhe miratimi i raporteve të paraqitura nga grupet e mazhorancës dhe të opozitës, në raport me kërkesën e disa deputetëve të opozitës për shkarkimin e Kryetarit të Kuvendit, zotit Niko Peleshi.
Së pari, kalojmë për miratim procesverbalin e mbledhjes së mëparshme. A është lexuar? Keni kontestime? 
Në rregull.
Kalojmë tani te raportet. Në fakt, relatimet e të dyja grupeve janë diskutuar në mbledhjen e mëparshme, dhe grupi i opozitës kërkoi të marrë kohë për t’u njohur më gjatë me raportin e relatuar nga zoti Damian Gjiknuri, i cili është edhe relator për grupin e Partisë Socialiste. 
Kush e kërkon fjalën? 
Zoti Ivi Kaso.
Ivi Kaso – Faleminderit, zonja kryetare!
Kam një konsideratë në emër të grupit, pasi nga njohja që i bëmë raportit jo vetëm në shtjellimin nga relatori, zoti Gjiknuri, në seancën e kaluar, por edhe nga materiali që na u dërgua nëpërmjet shërbimeve të Kuvendit, konstatojmë se jemi larg me qëndrimin, në qoftë se ky është qëndrim jo vetëm i relatorit, por besoj edhe i kolegëve të grupit të mazhorancës. Unë besoj se ia vlejti koha që morëm për të parë qëndrimin, pasi, le të themi, për hir të këtij debati që zhvillohet, edhe raporti i zotit Gjiknuri jep një suport, për shkak se konfirmon të gjitha pretendimet tona sa u përket shkeljeve të konsumuara nga Kryetari i Kuvendit në seancat plenare të datave 16 dhe 18 shtator. Vetëm se theksi që vihet nga zoti Gjiknuri, në vlerësimin juridik të këtyre shkeljeve, shkon në linjën që vërtet ka shkelje, por ato janë të një natyre procedurale dhe nuk janë të tilla sa të përbëjnë shkak për shkarkim ose të kenë cenuar rëndë mbarëvajtjen e seancave, pra në thelb. Ndërkohë, ai ka cituar edhe vendimet përkatëse të Gjykatës Kushtetuese, ku trajtohen raste analoge. 
Vlerësimi ynë në këtë pikë është krejtësisht i kundërt, pra jo vlerësim i fakteve që ne ndajmë, por vlerësim i rëndësisë së fakteve, pasi shkeljet janë vërtet të një natyre procedurale, por janë ato të këtij karakteri, të cilat, po këto vendime të Gjykatës Kushtetuese dhe po të kësaj jurisprudence që citon zoti Gjiknuri, janë të tilla që shkelin të drejtat themelore të deputetëve. Pra, duke ua hequr të drejtën e fjalës, duke ua mohuar të drejtën e debatit jo vetëm përfaqësuesve të opozitës, por, mbi të gjitha, zgjedhësve që na kanë mandatuar në atë sallë, shkelen të drejtat themelore të deputetëve, shkelet e drejta e sovranit për t’u njohur me aspekte të rëndësishme të qeverisjes, siç është programi i qeverisjes, siç janë ministrat dhe vizioni i tyre për fushat e veprimtarisë që mbulojnë, që janë të dekretuar e kështu me radhë.
Unë besoj se Kuvendi i Shqipërisë nuk e ka luksin, në fakt asnjë institucion, por veçanërisht Kuvendi, që është përfaqësues i sovranit, nuk e ka luksin që procedurën ta vlerësojë në mënyrë të gabuar, sepse procedura, për sa më përket, është e shenjtë në një aspekt, në aspektin kur shërben, siç është edhe qëllimi i saj, për të garantuar thelbin e të drejtave. Nuk mund të përdoret procedura në asnjë rast si mburojë ose si pretekst për të asgjësuar thelbin e të drejtave, siç, për fat të keq, sjellja joprocedurale, jokorrekte, jo sipas Rregullores e Kryetarit të sapozgjedhur të Kuvendit, bëri që të ndodhte dhe, duke përdorur procedurën në të kundërtën e saj, pra për të asgjësuar thelbin e të drejtave të opozitës, të drejtën e fjalës, të drejtën për t’u njohur, të drejtën për të bërë debat për qeverinë dhe qeverisjen, të drejtën për të drejtuar pyetje dhe shqetësime në momentin e miratimit të programit qeverisës së Kryeministrit, me këto veprime në dukje të vogla dhe të thjeshta procedurale, besoj se Kryetari i Kuvendit i ka bërë shërbimin më të keq demokracisë, shërbimin më të keq dinjitetit të Kuvendit si institucion, duke asgjësuar thelbin e të drejtave të opozitës. Kështu që, për sa na përket, vlerësojmë se kërkesa, që ne përkrahim, mbrojmë dhe kemi paraqitur, e një grupi prej 36 deputetësh, të cilët kanë vënë në lëvizje Kuvendin për shkarkimin e Kryetarit të Kuvendit, duhet të mbështetet si e tillë dhe Kuvendit duhet t’i kalojë për miratim një raport, i cili e përkrah këtë kërkesë, me propozimin për seancën plenare për të votuar pro shkarkimit të Kryetarit të Kuvendit, Niko Peleshi, për shkelje të rënda të Kushtetutës, të Rregullores së Kuvendit dhe, mbi të gjitha, për këtë shërbim të keq që i ka bërë institucionit të Parlamentit dhe demokracisë në përgjithësi. 
Faleminderit! 
Aulona Bylykbashi – Po, zoti Damian Gjiknuri.
Damian Gjiknuri –  Unë nuk kam ndonjë gjë. Meqenëse opozita e përcaktoi qëndrimin e saj, më vjen mirë që iu referua, mori kohë dhe i studioi aktet, të cilat iu vunë në dispozicion, por, siç duket, nuk ka arritur në konkluzionin që kemi arritur ne. Në këto kushte, secila palë ka të drejtë të paraqesë raportin e saj, dhe le t’i dërgohen seancës për votim. Kështu që, nuk kam ndonjë gjë për të shtuar.
Aulona Bylykbashi – Atëherë, duke marrë parasysh qëndrimet e të dyja grupeve, të grupit parlamentar të pozitës edhe të opozitës, si dhe diskutimet, del e qartë që kemi dy qëndrime të ndryshme në raport me kërkesën e shtruar nga grupi i opozitës për shkarkimin e Kryetarit të Parlamentit. Kështu që, mendoj t’i kalojmë me radhë në votim propozimet, në fakt, vetëm për të ndjekur pjesën procedurale dhe formale, sepse ky Këshill është në paritet, është një këshill konsultativ. Pa dyshim që të dyja raportet do t’i shkojnë Kuvendit për votim, por për të qenë formalë me procedurën, mund të kalojmë edhe në votim, nëse jeni dakord. 
Atëherë, hedhim në votim të parin raportin e propozuar nga opozita.
 Pro? Kundër? Abstenim?
 Hedhim në votim raportin e propozuar nga pozita. 
Pro? Kundër? Abstenim?
Të dyja raportet e paraqitura do t’i shkojnë seancës plenare të Kuvendit të Republikës së Shqipërisë, e cila, në bazë të Kushtetutës dhe të Rregullores, ka të drejtën për të votuar për to, kështu që mbledhjen e konsideroj të mbyllur. 
Faleminderit! 

[bookmark: _GoBack]MBYLLET MBLEDHJA
4

image1.png




